《与黄南窗陈直卿吴江长桥晚望》
元代·黄玠

倚阑枫落吴江暮，地坼天倾百川注。飞梁千尺虹影垂，人生南北多岐路。

古来吴越争为家，句践未足轻夫差。鸟喙不可同富贵，范蠡亦乘浮海槎。

五湖水落三江口，西施却入鸱夷手。我有此志非此时，且对长桥一杯酒。

始疑苍龙蜕脊骨，三十六鳞次第脱，渴欲饮川川不竭。

又似明月相离连，上弦下弦空影圆，行舟如梭月心穿。

雄藩千翼来飞汎，日看水兵教水战。能诗忽忆谢玄晖，解道澄江净如练。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。